[Resep] Pannekoeke met volkoringmeel | Maroela Media
[Resep] Pannekoeke met volkoringmeel
Pannekoeke met koringmeel (Foto: Verskaf)
Pannekoeke is so deel van ons Suid-Afrikaanse kultuur soos ŉ basaar, kermis of fondsinsameling – en tog eet elkeen ŉ pannekoek op ŉ ander manier. Meeste mense ken dit net met kaneelsuiker en hou nie eens van ŉ skeut suurlemoensap daarmee saam nie, of het dit nog nooit so geëet nie. Ander geniet ŉ pannekoek met feitlik enige vulsel, van maalvleis, tot piesang en kaas of roomys en sjokoladesous.
Vir hierdie pannekoekresep gebruik ek steengemaalde volgraanmeel. Dit gee die pannekoek ŉ heerlike neuterige smaak en interessante tekstuur. Die resep het ook heelwat eiers in, wat herinner aan ŉ Franse crêpe-styl pannekoek met ŉ ryker smaak. Die beslag bak baie maklik as gevolg van die ekstra eiers. Jy kan papierdun pannekoekies bak en daar is nie bakpoeier nodig nie want dit kan soms nogal ŉ nasmaak in jou mond (of agter jou tande) laat. Daar is twee heerlike idees vir pannekoekvulsels as deel van die resep.
Lewer 12 – 15 pannekoeke
Pannekoeke met volkoringmeel
250 ml (1 k) steengemaalde volkoringmeel
3 ekstragroot Nulaid-eiers, geklits
75 ml (5 e) koue water
olie om pan te smeer
Meng meel en sout in ’n glasbak saam. Klits eiers en olie saam en meng met die droë bestanddele tot ’n gladde pasta vorm.
Klits melk en water saam en roer geleidelik by die meelmengsel terwyl dit voortdurend geklits word. Klits deeglik na elke byvoeging. Moenie al die vloeistof op een slag byvoeg nie – dit sal te maklik klonte vorm.
Verhit ’n pan van 20 cm (’n AMC 20 cm Skillet of 24 cm Chef’s Pan werk goed) oor matige hitte en smeer die bodem met ’n klein bietjie olie. Giet sowat 60 ml beslag in die pan en versprei dit eweredig oor die bodem.
Bak die pannekoek tot dit bo-op stol, van die rand begin wegtrek en die onderkant goudbruin is. Draai om en bak vir nog ’n minuut aan die ander kant. ’n Pannekoek wat te lank gebak het, word rubberig en taai. Herhaal met die res van die beslag en ’n bietjie ekstra olie, indien nodig.
Sit pannekoeke voor met ŉ soutvulsel, byvoorbeeld tuna en maaskaas (sien wenk*), of met ’n soetvulsel van jou keuse (sien die resep met appels, dadels en neute). Pannekoeke is ook natuurlik heerlik met kaneelsuiker en suurlemoenwiggies.
*Tuna-en-maaskaasvulsel: Meng 125 ml (½ k) ongegeurde gladde maaskaas, 10 ml (2 t) aangemaakte mosterd of peperwortelsous, 15 ml (1 e) gekapte vars Italiaanse pietersielie of grasuie en 1 x 170 g-blik tuna in water, gedreineer. Geur met suurlemoensap, sout en peper. Plaas vars bestanddele, soos roket-, of bronkorsblare, grofgerasperde wortel en komkommerlinte (met ’n aartappelskiller gesny) op elke pannekoek. Skep tunamengsel bo-op en rol die pannekoek op of vou dit toe. Pak in ’n kosblik of sit teen kamertemperatuur voor.
Om pannekoeke warm te hou: Plaas pannekoeke op ’n groot bord en bedek met ’n deksel of stuk foelie. Hou dit warm oor ’n kastrol met liggies pruttende water terwyl die res gebak word.
Appels met dadels en neute
Lewer ongeveer 6 porsies
30 ml (2 e) fyn klapper
30 ml (2 e) rou hawermout
60 ml (¼ k) gekapte rou amandels
30 ml (2 e) gekapte dadels
knippie gemaalde kruienaeltjies
4-6 (400-600 g) Pink Lady®-appels met die skil, in dun wiggies gesny
15 ml (1 e) sagte botter
125 ml (½ k) sterk rooibostee
175 ml ongegeurde of Griekse jogurt
Voorverhit die oond tot 180 ˚C. Meng die klapper, hawermout, neute, dadels en speserye saam tot goed gemeng.
Plaas appels in ’n oondbak, strooi klappermengsel bo-oor. Plaas klontjies botter bo-op en giet die tee oor.
Bak vir 15-20 minute of tot die appels net gaar is – meng een keer deur, indien nodig.
Skep die appelmengsel met die jogurt op pannekoeke, rol op en geniet as ’n soet bederf.
Lees gerus die wenke wat ek in my blog op www.heleenmeyer.co.za gee om pannekoeke so suksesvol as moontlik te bak. En kyk elke Maandagoggend saam na #Kosblik, op Die Groot Ontbyt, op kykNet se kanaal 144 vir nog heerlike resepte. Volg my op Facebook www.facebook.com/HeleenMeyerFood vir nog wenke en resepte om gesond en lekker te eet.
Heleen Meyer pannekoek
[Resep] Outydse hoenderpastei